Helle Thorning-Schmidt (S), 2012-11-21:
Det er fuldstændig rigtigt, som spørgeren påpeger, at det her med akutjobbene er meget vigtigt.
Og jeg er meget glad for, at arbejdsgiverne i den her sag har taget så stort et ansvar for at være med til at løfte en stor opgave.
Vi står i en ekstraordinær situation.
Den tidligere regering har forringet dagpengeperioden, og vi har gjort stort set alt, hvad vi kunne for at hjælpe de mennesker, som er i fare for at have opbrugt deres dagpengeperiode.
Og det seneste tiltag er altså de her akutjob, som vil være en kæmpefordel, fordi det reelt betyder, at dem, der har gået længst tid ledige, og som vil miste deres dagpenge, kommer forrest i køen og får mulighed for at søge de her job.
Der skal oprettes 12.500, og det skal lykkes.
Lovgivningen har været vedtaget i 2 uger.
Af grunde, som jeg aldrig kommer til at forstå, valgte Venstre at undlade at stemme den dag, loven blev vedtaget, og jeg forstår det
simpelt hen ikke.
Vi skal op på de 12.500, og jeg kan love, at regeringen overvåger det her ganske nøje.
Som jeg opfatter det, har finansministeren ikke bare opført sig korrekt, men han har også gjort det rigtig godt, for jeg ville aldrig nogen sinde have kunnet tilgive mig selv, hvis vi ikke havde fået fortalt meget, meget tydeligt til personalet i SAS, hvordan tingene hang sammen.
Jeg er ikke helt sikker på, at hr. Kristian Thulesen Dahl, som taler om det her som en sådan lidt teoretisk problemstilling, rigtig forstår, hvad der var på spil i løbet af weekenden.
Det er SAS og deres overlevelse, vi taler om.
Skulle vi have haft den viden og så ikke givet den i fuldstændig klart sprog til de ansatte i SAS?
Nej, selvfølgelig skal vi sige helt præcist, hvordan tingene hænger sammen.
Det her er ikke teori, vil jeg sige til hr. Kristian Thulesen Dahl.
Det er vigtige sager.
Selvfølgelig skulle finansministeren fortælle de ansatte, hvordan tingene hang sammen.
Det er og vil forhåbentlig vedblive at være usædvanligt, at vi er aktionær i et selskab, hvis overlevelse er truet.
Det var jo det, der var sagen i den her situation, og det var på den baggrund, at vi gik ind og fortalte fuldstændig tydeligt, hvordan tingene stod.
Jeg ville aldrig have tilgivet mig selv, hvis SAS i dag ikke havde eksisteret, og hvis finansministeren og jeg selv ikke meget tydeligt havde sagt, også til de ansatte i selskabet, hvad der egentlig var på spil.
Så jeg mener, det var finansministerens pligt at fortælle meget tydeligt, hvad der var på spil i den her sag.
Det her betyder ikke, at finansministeren har lyst til at ringe og blande sig i alle overenskomstforhandlinger fra nu af.
Det her er et selskab, hvor den danske stat er aktionær, og hvor vi ved, hvad der er på spil, og det er vores pligt og opgave at fortælle de ansatte, hvad der egentlig er på spil her.
Der skal ikke være nogen tvivl om overhovedet, at vi både i Beskæftigelsesministeriet, Finansministeriet og Statsministeriet er meget optaget af, at de 12.500 job bliver oprettet.
I øjeblikket ser vi, at der kommer flere og flere stillinger.
Jeg har ikke noget tal på, hvor mange der rent faktisk har fået stillinger, men jeg går ud fra, eftersom det har kørt i 2 uger, at mange stillinger er blevet slået op, og at der også er blevet sendt mange ansøgninger.
Det går jeg ud fra.
Jeg har ikke noget tal på, hvor mange der så har underskrevet en kontrakt og står med et job i hånden.
Men vi overvåger det her nøje.
Vi har en lige så stor interesse i, at de mennesker, som risikerer at falde ud af dagpengesystemet, og som har opbrugt deres dagpengeret, får en reel mulighed for at få de her job.
Det er derfor, vi har lavet den her aftale, og det er også derfor, jeg er meget, meget tilfreds med, at arbejdsgiverne har sagt ja til det her.
Som jeg opfatter den danske model, er det her et stærkt eksempel på den danske model.
Og jeg er helt overbevist om, at når arbejdsgiverne har sagt ja til det, vil de også overholde deres del af aftalen.